บอร์ด KTB อนุมัติตั้งค่าเผื่อหนี้สงสัยจะสูญเม.ย.เพิ่ม 3.6 พันลบ.รองรับเสี่ยง
บอร์ด KTB อนุมัติตั้งค่าเผื่อหนี้สงสัยจะสูญเม.ย.เพิ่ม 3.6 พันลบ.รองรับเสี่ยง
21 พ.ค. 2558

นายวรภัค ธันยาวงษ์ กรรมการผู้จัดการใหญ่ ธนาคารกรุงไทย จำกัด (มหาชน) หรือ KTB เปิดเผยว่า ตามที่ประชุมคณะกรรมการบมจ.ธนาคารกรุงไทย(ธนาคาร) เมื่อวันที่ 20 พฤษภาคม 2558 ได้มีมติอนุมัติการตั้งค่าเผื่อหนี้สงสัยจะสูญเพิ่มเติมอีกจำนวน 3,600 ล้านบาท สำหรับงบการเงินประจำเดือนเมษายน 2558 แล้วนั้น
อย่างไรก็ดี ธนาคาร ขอแจ้งว่าโดยปกติทุกปีที่ผ่านมาธนาคารได้ตั้งค่าเผื่อฯรายเดือนทุกเดือน และมีการตั้งค่าเผื่อฯเพิ่มเติมอีกส่วนหนึ่งเป็นการเผื่อเหตุการณ์ในอนาคตที่อาจมีความไม่แน่นอนตามหลักการรอบคอบระมัดระวัง
โดยในปี 2558 นี้ ธนาคารยังคงตั้งค่าเผื่อฯรายเดือน ๆ ละ 700 ล้านบาท และคำนึงถึงภาวะเศรษฐกิจโลกที่ยังมีความไม่แน่นอนและอาจส่งผลต่อเศรษฐกิจไทย  ธนาคารจึงพิจารณาตั้งค่าเผื่อฯเพิ่มเติมอีกจำนวน 3,600 ล้านบาท  ซึ่งธนาคารเชื่อว่ามีความเหมาะสมที่จะรองรับความเสี่ยงที่อาจเกิดจากคุณภาพหนี้ได้
ทั้งนี้ ธนาคารได้มีกระบวนการทบทวนความเหมาะสมของค่าเผื่อฯเป็นประจำสม่ำเสมอตามสถานการณ์ที่เปลี่ยนแปลงไป